CELEX: 32016D2265
Language: fi
Date: 2016-12-06 00:00:00
Title: Neuvoston täytäntöönpanopäätös (EU) 2016/2265, annettu 6 päivänä joulukuuta 2016, luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista tehdyn päätöksen 2007/884/EY muuttamisesta

16.12.2016   
            
            
               FI
            
            
               Euroopan unionin virallinen lehti
            
            
               L 342/28
            
         NEUVOSTON TÄYTÄNTÖÖNPANOPÄÄTÖS (EU) 2016/2265,
   annettu 6 päivänä joulukuuta 2016,
   luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista tehdyn päätöksen 2007/884/EY muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Päätöksellä 2007/884/EY (2) annettiin Yhdistyneelle kuningaskunnalle 31 päivään joulukuuta 2010 saakka lupa rajoittaa 50 prosenttiin vuokraajan tai leasingvuokraajan oikeus vähentää auton vuokrauskustannuksiin sisältyvä arvonlisävero, kun auto ei ole yksinomaan yrityskäytössä. Lisäksi Yhdistyneelle kuningaskunnalle annettiin lupa olla rinnastamatta verovelvollisen yrityskäyttöä varten vuokraaman tai leasingvuokraaman auton yksityiskäyttöä vastikkeellisesti suoritettuihin palveluihin. Kyseisten toimenpiteiden, jäljempänä ’poikkeavat toimenpiteet’, ansiosta vuokraajan tai leasingvuokraajan ei tarvitse pitää kirjaa yritysautojen yksityiskäytön kilometrimääristä eikä tehdä selvitystä verotusta varten tällaisten autojen yksityiskäytön kilometrimääristä.
            
         
               (2)
            
            
               Päätöstä 2007/884/EY muutettiin myöhemmin täytäntöönpanopäätöksellä 2011/37/EU (3) ja täytäntöönpanopäätöksellä 2013/681/EU (4), jolla poikkeavien toimenpiteiden soveltamista jatkettiin 31 päivään joulukuuta 2016.
            
         
               (3)
            
            
               Yhdistynyt kuningaskunta pyysi komissiossa 14 päivänä maaliskuuta 2016 vastaanotetuksi kirjatulla kirjeellä lupaa jatkaa poikkeavien toimenpiteiden voimassaoloa.
            
         
               (4)
            
            
               Direktiivin 2006/112/EY 395 artiklan 2 kohdan toisen alakohdan mukaisesti komissio antoi Yhdistyneen kuningaskunnan hakemuksen tiedoksi muille jäsenvaltioille 28 päivänä kesäkuuta 2016 päivätyllä kirjeellä. Komissio ilmoitti Yhdistyneelle kuningaskunnalle 28 päivänä kesäkuuta 2016 päivätyllä kirjeellä, että sillä oli kaikki hakemuksen arviointia varten tarvittavat tiedot.
            
         
               (5)
            
            
               Päätöksen 2007/884/EY 3 artiklan mukaisesti Yhdistynyt kuningaskunta antoi komissiolle mainitun päätöksen soveltamista koskevan kertomuksen, joka sisälsi myös arvioinnin prosenttimääräisestä rajoituksesta. Yhdistyneen kuningaskunnan antamat tiedot osoittavat, että vähennysoikeuden rajoittaminen 50 prosenttiin kuvastaa edelleen nykyisiä olosuhteita asianomaisten ajoneuvojen yrityskäytön ja muun kuin yrityskäytön välisen suhteen osalta.
            
         
               (6)
            
            
               Yhdistyneelle kuningaskunnalle olisi sen vuoksi annettava lupa jatkaa poikkeavien toimenpiteiden soveltamista rajoitetun ajan 31 päivään joulukuuta 2019 saakka.
            
         
               (7)
            
            
               Jos Yhdistynyt kuningaskunta katsoo, että poikkeavien toimenpiteiden jatkaminen olisi tarpeen vielä vuoden 2019 jälkeen, sen olisi toimitettava komissiolle kertomus, joka sisältää arvioinnin sovelletusta prosenttimäärästä, sekä poikkeavien toimenpiteiden jatkamista koskeva hakemus viimeistään 1 päivänä huhtikuuta 2019.
            
         
               (8)
            
            
               Poikkeavien toimenpiteiden voimassaolon jatkamisella on vain vähäinen vaikutus lopullisessa kulutusvaiheessa kannettavan veron kokonaismäärään, eikä sillä ole kielteistä vaikutusta arvonlisäverosta saataviin unionin omiin varoihin.
            
         
               (9)
            
            
               Päätös 2007/884/EY olisi näin ollen muutettava vastaavasti,
            
         ON HYVÄKSYNYT TÄMÄN PÄÄTÖKSEN:
   1 artikla
   Korvataan päätöksen 2007/884/EY 3 artikla seuraavasti:
   
      ”3 artikla
      Tämän päätöksen voimassaolo päättyy 31 päivänä joulukuuta 2019.
      Tässä päätöksessä säädettyjen toimenpiteiden voimassaolon jatkamista koskevaan hakemukseen on liitettävä kertomus, joka on toimitettava komissiolle viimeistään 1 päivänä huhtikuuta 2019 ja joka sisältää arvioinnin prosenttimääräisestä rajoituksesta, jota sovelletaan sellaisten autojen vuokrauksesta tai leasingvuokrauksesta kannettavan arvonlisäveron vähennysoikeuteen, jotka eivät ole yksinomaan yrityskäytössä.”
   
   2 artikla
   Tätä päätöstä sovelletaan 1 päivästä tammikuuta 2017.
   3 artikla
   Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
   
      Tehty Brysselissä 6 päivänä joulukuuta 2016.
      
         
            Neuvoston puolesta
         
         
            Puheenjohtaja
         
         P. KAŽIMÍR
      
   
   
      (1)  EUVL L 347, 11.12.2006, s. 1.
   
      (2)  Neuvoston päätös 2007/884/EY, tehty 20 päivänä joulukuuta 2007, luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista (EUVL L 346, 29.12.2007, s. 21).
   
      (3)  Neuvoston täytäntöönpanopäätös 2011/37/EU, annettu 18 päivänä tammikuuta 2011, luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista tehdyn päätöksen 2007/884/EY muuttamisesta (EUVL L 19, 22.1.2011, s. 11).
   
      (4)  Neuvoston täytäntöönpanopäätös 2013/681/EU, annettu 15 päivänä marraskuuta 2013, luvan antamisesta Yhdistyneelle kuningaskunnalle jatkaa yhteisestä arvonlisäverojärjestelmästä annetun direktiivin 2006/112/EY 26 artiklan 1 kohdan a alakohdasta sekä 168 ja 169 artiklasta poikkeavien toimenpiteiden soveltamista tehdyn päätöksen 2007/884/EY muuttamisesta (EUVL L 316, 27.11.2013, s. 41).